text: Tønder i tilbagegang
  20 februar 2012 kl. 09.57
  Nye tal fra Danmarks Statistik viser, at Tønder Kommune er den eneste kommune i Syd- og Sønderjylland med færre husstande i dag end for ti år siden.
  Tønder Kommune havde i 2002 18.356 husstande. I dag er antallet 18.023. Det er en tilbagegang på 1,8 procent, og Tønder Kommune er kun en ud af 10 kommuner i hele landet med en tilbagegang. Tallene er beregnet ud fra de nuværende kommunegrænser.
  
  Tønder i selskab med Ø-kommuner
  Seks af kommunerne i tilbagegang er Ø-kommuner, så Tønder Kommune kommer i et kedeligt selskab med landkommunerne Lemvig, Lolland og Rødovre. 
  På landsplan er antallet af husstande steget med 134.000. Det er en stigning på 5,5 procent.
  
  En million danskere bor alene
  Antallet af danskere, der bor alene, har nu rundet en million. Det er 40 procent af de i alt 2,6 millioner husstande i Danmark.
  